

OZNÁMENIE O STRATEGICKOM DOKUMENTE

podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov

Stratégia rozvoja udržateľného cestovného ruchu Slovenska do roku 2035

Bratislava, September 2025

Ministerstvo cestovného ruchu a športu Slovenskej republiky

**Obsah**

[I. Základné údaje o obstarávateľovi 3](#_Toc207418073)

[1. Názov 3](#_Toc207418074)

[2. Identifikačné číslo 3](#_Toc207418075)

[3. Adresa sídla 3](#_Toc207418076)

[4. Meno, priezvisko, adresa, telefónne číslo a iné kontaktné údaje oprávneného zástupcu obstarávateľa 3](#_Toc207418077)

[5. Meno, priezvisko, adresa, telefónne číslo a iné kontaktné údaje kontaktnej osoby, od ktorej možno dostať relevantné informácie o strategickom dokumente, a miesto na konzultácie 3](#_Toc207418078)

[II. Základné údaje o strategickom dokumente 4](#_Toc207418079)

[1. Názov 4](#_Toc207418080)

[2. Charakter 4](#_Toc207418081)

[3. Hlavné ciele 5](#_Toc207418082)

[4. Obsah (osnova) 6](#_Toc207418083)

[5. Uvažované variantné riešenia zohľadňujúce ciele a geografický rozmer strategického dokumentu 7](#_Toc207418084)

[6. Vecný a časový harmonogram prípravy a schvaľovania: 8](#_Toc207418085)

[7. Vzťah k iným strategickým dokumentom 8](#_Toc207418086)

[8. Orgán kompetentný na jeho prijatie 8](#_Toc207418087)

[9. Druh schvaľovacieho dokumentu 9](#_Toc207418088)

[III. Základné údaje o predpokladaných vplyvoch Strategického dokumentu na životné prostredie vrátane zdravia 9](#_Toc207418089)

[1. Požiadavky na vstupy 9](#_Toc207418090)

[2. Údaje o výstupoch 9](#_Toc207418091)

[3. Údaje o priamych a nepriamych vplyvoch na životné prostredie 9](#_Toc207418092)

[4. Vplyv na zdravotný stav obyvateľstva 10](#_Toc207418093)

[5. Vplyvy na chránené územia [napr. navrhované chránené vtáčie územia, územia európskeho významu, európsku sústavu chránených území (Natura 2000), národné parky, chránené krajinné oblasti, chránené vodohospodárske oblasti a pod.] vrátane návrhu opatrení na ich zmiernenie 10](#_Toc207418094)

[6. Možné riziká súvisiace s uplatňovaním strategického materiálu 10](#_Toc207418095)

[7. Vplyvy na životné prostredie presahujúce štátne hranice 10](#_Toc207418096)

[IV. Dotknuté subjekty 11](#_Toc207418097)

[1. Vymedzenie dotknutej verejnosti vrátane jej združení 11](#_Toc207418098)

[2. Zoznam dotknutých subjektov 11](#_Toc207418099)

[3. Dotknuté susedné štáty 11](#_Toc207418100)

[V. Doplňujúce údaje 12](#_Toc207418101)

[1. Mapová a iná grafická dokumentácia (napr. výkres širších vzťahov v mierke primeranej charakteru a pôsobnosti strategického dokumentu) 12](#_Toc207418102)

[2. Materiály použité pri vypracovaní strategického dokumentu 12](#_Toc207418103)

[VI. Miesto a dátum vypracovania oznámenia 12](#_Toc207418104)

[VII. Potvrdenie správnosti údajov 12](#_Toc207418105)

[1. Meno spracovateľa oznámenia 12](#_Toc207418106)

[2. Potvrdenie správnosti údajov oznámenia podpisom oprávneného zástupcu obstarávateľa, pečiatka 12](#_Toc207418107)

# I. Základné údaje o obstarávateľovi

## Názov

Ministerstvo cestovného ruchu a športu Slovenskej republiky

## Identifikačné číslo

55930611

## Adresa sídla

Pribinova 16549/32, 810 08 Bratislava, Slovenská republika

## Meno, priezvisko, adresa, telefónne číslo a iné kontaktné údaje oprávneného zástupcu obstarávateľa

Kontaktné údaje oprávneného zástupcu obstarávateľa:

Ing. Igor Donoval

generálny riaditeľ sekcie financovania a podpory cestovného ruchu

Pribinova 16549/32, 810 08 Bratislava

Tel.: +421947 209 606

E-mail: igor.donoval@mincrs.sk

## Meno, priezvisko, adresa, telefónne číslo a iné kontaktné údaje kontaktnej osoby, od ktorej možno dostať relevantné informácie o strategickom dokumente, a miesto na konzultácie

Údaje kontaktnej osoby:

Ing. Štefan Adam, PhD.

riaditeľ odboru rozvoja cestovného ruchu

Tel.: +421947 749 757

E-mail: stefan.adam@mincrs.sk

Miesto na konzultácie:

Ministerstvo cestovného ruchu a športu Slovenskej republiky,

Pribinova 16549/32, 810 08 Bratislava

# II. Základné údaje o strategickom dokumente

## Názov

Stratégia rozvoja udržateľného cestovného ruchu Slovenska do roku 2035

## Charakter

Stratégia rozvoja udržateľného cestovného ruchu Slovenska do roku 2035 (ďalej len „Stratégia CR“) je strategickým dokumentom vlády SR, ktorý určuje smerovanie rozvoja cestovného ruchu do roku 2035 s dôrazom na uplatňovanie princípov udržateľnosti. Odráža vnútroštátnu politiku cestovného ruchu a vzťahuje sa na celé územie SR.

Uvedený strategický dokument podlieha povinnému hodnoteniu podľa prílohy č. 2 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon o posudzovaní vplyvov na životné prostredie“).

Vypracovanie strategického dokumentu je vymedzené zákonom č. 91/2010 Z. z. o podpore cestovného ruchu v znení neskorších predpisov, ktorý upravuje podporu cestovného ruchu v SR, práva a povinnosti fyzických osôb a právnických osôb pôsobiacich v cestovnom ruchu, tvorbu koncepčných dokumentov a financovanie rozvoja cestovného ruchu

Stratégia CR vzniká ako základný národný rozvojový dokument, ktorý určuje víziu, identifikuje kľúčové problémy, na ktoré musí slovenský cestovný ruch reagovať, a definuje základné smery a ciele jeho rozvoja. Stanovenie cieľov a úloh vyplynulo z analýzy vývoja cestovného ruchu na Slovensku za posledných desať rokov, ktorá poukázala na hlavné bariéry jeho rozvoja, ale aj na príležitosti, ktoré je potrebné využiť. Stratégia CR má súčasne pomenovať aj zásadné faktory, ktoré ovplyvnia budúcnosť cestovného ruchu, akými sú prekonanie následkov pandémie COVID-19, zmena klímy, rozvoj technológií vrátane digitalizácie, zelená transformácia, inflácia, príprava kvalifikovaných pracovníkov a ďalšie.

Strategický dokument má obsahom reflektovať aj vznik Ministerstva cestovného ruchu a športu Slovenskej republiky, ktoré bolo zriadené 1. februára 2024 na základe programového vyhlásenia vlády Slovenskej republiky na roky 2023 – 2027, s určením konkrétnych cieľov a zodpovedností v súlade s právnymi predpismi a štruktúrou vlády. Ďalšie úlohy vyplývajúce z programového vyhlásenia vlády v oblasti cestovného ruchu zdôrazňujú potrebu integrácie a synergickej spolupráce medzi rôznymi sektorovými politikami a iniciatívami. Zohľadňujú pritom aktuálne európske strategické dokumenty, ktoré zastrešujú cestovný ruch a vytvárajú základ pre udržateľný rozvoj tohto sektora, ako sú napríklad politiky Európskej komisie a iných relevantných medzinárodných organizácií, ako je Svetová organizácia cestovného ruchu (The United Nations World Tourism Organization, ďalej aj „UN Tourism“), Organizácia pre hospodársku spoluprácu a rozvoj (Organisation for Economic Co-operation and Development) a ďalšie.

Dokument má smerovať Slovensko k zvyšovaniu konkurencieschopnosti v cestovnom ruchu v medzinárodnom prostredí, ale aj k posilneniu odolnosti vrátane zvyšovania kvality života obyvateľov v regiónoch. Má reagovať na odporúčania medzinárodných organizácií v oblasti vypracovania moderných strategických dokumentov v cestovnom ruchu, ktoré vo väčšej miere ako v minulosti prierezovo zohľadňujú princípy udržateľnosti a inteligentného riadenia. Východiskom týchto princípov pre dokument Stratégie CR a smerovanie štátnej politiky cestovného ruchu aj jednotlivých akcií je definovanie udržateľného cestovného ruchu. Stratégia CR vychádza z jeho ustáleného vymedzenia, ktoré odzrkadľuje prístup k rozvoju cestovného ruchu Svetovej organizácie cestovného ruchu (UN Tourism), ktorej členom je aj SR, a to nasledovne: „udržateľný cestovný ruch je taký, ktorý plne zohľadňuje svoje súčasné aj budúce hospodárske, sociálne a environmentálne dopady a rieši potreby návštevníkov, odvetví hospodárstva, životného prostredia aj domáceho obyvateľstva“. Vymedzenie princípov udržateľnosti v cestovnom ruchu podľa UN Tourism, z ktorého Stratégia CR vychádza, je totožné so zásadami, ku ktorých dodržiavaniu je SR zaviazaná aj medzinárodným záväzkom – Protokolom o trvalo udržateľnom cestovnom ruchu k Rámcovému dohovoru o ochrane a trvalo udržateľnom rozvoji Karpát (Karpatský dohovor).

Z hľadiska dlhodobého smerovania má Stratégia CR nadväzovať na Stratégiu EÚ pre udržateľný cestovný ruch (European Strategy for Sustainable Tourism), ktorá v dlhodobom horizonte predpokladá v dôsledku dopadov pandémie ochorenia COVID-19 prechod na udržateľný, zodpovednejší a inteligentnejší cestovný ruch, ako aj celkovo nový pohľad na plánovanie a ciele budúceho rozvoja tohto odvetvia. S tým súvisí aj preferencia cestovného ruchu zodpovedného k prírodnému, kultúrnemu a sociálnemu prostrediu, rozvoj a využívanie inovácií, dôraz na kvalitu a zmeny v dopyte, kde rastie dôraz na bezpečnosť, hygienu a čistotu, ako aj celkovú udržateľnosť a starostlivosť o zdroje, ktoré tvoria ponuku pre návštevníka.

Stratégia CR Slovenska má nadviazať na Európsky program pre cestovný ruch do roku 2030 (European Tourism Agenda 2030), prijatý Radou Európskej únie. Program predstavuje strategický rámec na podporu zelenej a digitálnej transformácie odvetvia cestovného ruchu, zvýšenie jeho odolnosti a zabezpečenie jeho dlhodobej konkurencieschopnosti v rámci EÚ.

V nadväznosti na oznámenie z roku 2021 s názvom Aktualizácia novej priemyselnej stratégie na rok 2020: Budovanie silnejšieho jednotného trhu pre obnovu Európy (Updating the 2020 industrial strategy: towards a stronger single market for Europe's recovery) uverejnila Komisia v roku 2022 publikáciu Spôsob transformácie cestovného ruchu (Transition pathway for tourism). Táto publikácia slúži ako plán a identifikuje 27 kľúčových oblastí opatrení na zelenú a digitálnu transformáciu a na zlepšenie odolnosti cestovného ruchu EÚ. Opatrenia smerujú k rozšíreniu obehovej ekonomiky, k službám cestovného ruchu šetrným k prírodnému prostrediu, k presadzovaniu zdieľania dát osobitne pre inovatívne služby, k zlepšeniu dostupnosti služieb a i.

V záujme rastu konkurencieschopnosti Slovenska v cestovnom ruchu má Stratégia CR Slovenska využiť tieto odporúčania a zároveň nastaviť systém a nástroje implementácie Európskeho programu pre cestovný ruch do roku 2030 (European Tourism Agenda 2030), Stratégie EÚ pre udržateľný cestovný ruch (EU Strategy for Sustainable Tourism) prijatej v roku 2021, ako aj pripravovanej Stratégie EÚ pre udržateľný cestovný ruch do roku 2050. Stratégia CR Slovenska má umožniť realizáciu publikácie Spôsob transformácie cestovného ruchu (Transition pathway for tourism), ktorá má pomôcť zainteresovaným stranám v rozvoji cestovného ruchu na všetkých úrovniach územnej pôsobnosti (podnikovej/inštitucionálnej, destinačnej/regionálnej, národnej aj európskej).

V uvedených súvislostiach má Stratégia CR Slovenska reflektovať aj potrebu systémového nastavenia medzirezortnej a medzisektorovej spolupráce a územnej spolupráce. MCRŠ SR je národnou autoritou zodpovednou za monitoring procesu transformácie cestovného ruchu na Slovensku v jednotlivých témach, čo vyplýva aj z jeho zastúpenia SR v medzinárodných zoskupeniach a expertných skupinách v oblasti cestovného ruchu.[[1]](#footnote-1).

## Hlavné ciele

Dokument má určiť ciele, opatrenia a aktivity v troch hlavných strategických oblastiach s cieľovým stavom v roku 2035:

**Strategická oblasť 1**: Konkurencieschopné odvetvia pripravené na zelenú a digitálnu transformáciu (oblasť reagujúca na potreby odvetví cestovného ruchu na podnikovej úrovni).

Strategický cieľ, ktorý sa má zameriavať na zvýšenie konkurencieschopnosti poskytovateľov služieb v cestovnom ruchu vytváraním podmienok pre implementáciu princípov udržateľnosti a nových riešení pre zelenú a digitálnu transformáciu:

* vytváranie podmienok, ktoré zvýšia mieru implementácie zelených a digitálnych trendov v podnikoch cestovného ruchu.
* vytváranie podmienok na rozvoj ľudských zdrojov a ich udržanie v odvetví a regiónoch s ohľadom na špecifiká služieb.

**Strategická oblasť 2**: Odolné destinácie pre kvalitný pobyt a život obyvateľov (reagujúca na potreby vyváženého, udržateľného rozvoja v slovenských regiónoch na miestnej a regionálnej úrovni).

Strategický cieľ, ktorý sa má zameriavať na posilnenie odolnosti slovenských regiónov a zvýšenie kvality života v nich, prostredníctvom udržateľnej ponuky destinácií a jej efektívnej prezentácie na domácom a zahraničnom trhu:

* vytváranie podmienok pre udržateľné využívanie zdrojov v atraktívnej a dostupnej ponuke destinácií.
* zvyšovanie návštevnosti Slovenska s dôrazom na segmenty s pridanou hodnotou pre slovenské destinácie (vrátane zohľadnenia špecifík a pripravenosti nerozvinutých regiónov).

**Strategická oblasť 3:** Flexibilný model štátnej politiky a riadenia cestovného ruchu (založený na spolupráci a pripravený flexibilne reagovať na dlhodobé medzinárodné trendy, lokálne výzvy aj rýchlo sa meniace prostredie).

Strategický cieľ zameraný na rozvoj spolupráce a inteligentného riadenia:

* Realizácia štátnej politiky cestovného ruchu, ktorá vytvára legislatívne podmienky a mechanizmy podpory pre konkurencieschopné odvetvie, atraktívne a odolné destinácie a posilňuje partnerstvo so subjektmi v cestovnom ruchu na všetkých stupňoch územnej pôsobnosti,
* Rozvoj medzi-sektorovej a medzi-rezortnej spolupráce, ktorá umožní realizovať prierezové opatrenia transformácie s vplyvom na rozvoj udržateľného cestovného ruchu.

Dlhodobým cieľom Stratégie CR bude rast pracovných príležitostí a výkonov v odvetviach cestovného ruchu pri rešpektovaní zásad udržateľnosti a vyváženého regionálneho rozvoja.

## Obsah (osnova)

Pri príprave Stratégia rozvoja udržateľného cestovného ruchu Slovenska do roku 2035 sa uvažuje s použitím nasledovnej osnovy:

1 ÚVOD A VÝCHODISKÁ STRATÉGIE A RIADENIA CESTOVNÉHO RUCHU

1.1 Štátna politika cestovného ruchu

1.1.1 Inštitucionalizácia a organizačná štruktúra cestovného ruchu

1.1.2 Spolupráca s medzinárodnými organizáciami

1.2 Strategické smerovanie v medzinárodnom prostredí a trendy v rozvoji cestovného ruchu

 1.2.1 Strategické dokumenty na národnej a medzinárodnej úrovni

 1.2.2 Vybrané trendy a vývojové tendencie určujúce strategické nastavenie

2 ANALYTICKÁ ČASŤ

2.1 Cestovný ruch Slovenska v národnom hospodárstve a medzinárodnom prostredí

1.1.1 Inštitucionalizácia a organizačná štruktúra cestovného ruchu

1.1.2 Spolupráca s medzinárodnými organizáciami

2.2 Výkony v cestovnom ruchu

2.2.1 Pobytový cestovný ruch

2.2.2 Organizovaný cestovný ruch

2.2.3 Opatrenia prijaté na riešenie dôsledkov pandémie COVID-19

2.3 Odvetvia cestovného ruchu

2.3.1 Pracovno-právne vzťahy

2.3.2 Daňové zaťaženie

2.3.3 Podnikateľské prostredie z pohľadu MSP

2.3.4 Európske nariadenia a smernice reagujúce na aktuálne trendy v cestovnom ruchu

2.3.5 Vývojové tendencie na trhu práce v odvetviach cestovného ruchu

2.3.6 Zabezpečenie kvality prostredníctvom štandardizácie

2.4 Ponuka destinácií a zdroje jej tvorby

2.4.1 Tematické rozvojové línie ponuky destinácií

2.4.2 Zázemie pre pobyt návštevníka

2.4.3 Dopravná dostupnosť destinácií a bodov záujmu

2.4.4 Manažment destinácií

2.4.5 Zhodnotenie ponuky cestovného ruchu

3 NÁVRHOVÁ ČASŤ

3.1 Strategický rámec a oblasti rozvoja udržateľného cestovného ruchu Slovenska

(Vízia a dlhodobý/globálny cieľ do roku 2035, strategické oblasti)

3.1.1 Konkurencieschopné odvetvia

(Opis cieľov v Strategickej oblasti 1- strategického cieľa, špecifických cieľov, opatrení a zamerania aktivít/činností).

3.1.2 Odolné destinácie

(Opis cieľov v Strategickej oblasti 2- strategického cieľa, špecifických cieľov, opatrení a zamerania aktivít/činností).

3.1.3 Model štátnej politiky a riadenia cestovného ruchu

(Opis cieľov v Strategickej oblasti 2- strategického cieľa, špecifických cieľov, opatrení a zamerania aktivít/činností).

3.2 Implementačná časť

3.2.1 Implementačný mechanizmus

(Postup implementácie Stratégie CR, plán realizácie aktivít a monitoring, vrátane časového harmonogramu)

3.2.2 Financovanie

3.2.3 Systém riadenia rizík a predpoklady realizácie stratégie

4 ZHRNUTIE

5 ZDROJE
(zdroje informácií)

6 PRÍLOHY

## Uvažované variantné riešenia zohľadňujúce ciele a geografický rozmer strategického dokumentu

Stratégia CR Slovenska do roku 2035 je vypracovaná v jednom variantnom riešení.

## Vecný a časový harmonogram prípravy a schvaľovania:

Vecný a časový harmonogram prípravy: *január 2023 – august 2025*

príprava čiastkových vstupov vrátane samotného návrhu Stratégie CR

*september 2025*

zahájenie procesu podľa zákona predložením Oznámenia o strategickom dokumente

Vecný a časový harmonogram schvaľovania: január *2026 – december 2026*

predloženie Stratégie CR do interného a medzirezortného pripomienkového konania a schválenie vládou SR

## Vzťah k iným strategickým dokumentom

Vzhľadom k účelu a charakteru strategického dokumentu sa pri jeho spracovaní zohľadňujú najmä nasledovné kľúčové strategické dokumenty:

* Vízia a stratégia rozvoja Slovenska do roku 2030 - dlhodobá stratégia udržateľného rozvoja Slovenskej republiky – Slovensko 2030,
* Stratégia adaptácie Slovenskej republiky na zmenu klímy – aktualizácia 2018
* Stratégia digitálnej transformácie Slovenska 2030
* Stratégia environmentálnej politiky Slovenskej republiky do roku 2030 – Zelenšie Slovensko
* Stratégia hospodárskej politiky Slovenskej republiky do roku 2030
* Stratégia kultúry a kreatívneho priemyslu SR 2030
* Stratégia pre inteligentnú a udržateľnú mobilitu Slovenska - vízia smerovania dopravy na Slovensku do budúcnosti
* Stratégia výskumu a inovácií pre inteligentnú špecializáciu Slovenskej republiky 2021-2027 (SK RIS3 2021+)
* Strategický plán rozvoja dopravy SR do roku 2030 (II. fáza)
* Koncepcia mestského rozvoja Slovenskej republiky do roku 2030
* Koncepcia územného rozvoja Slovenska - KURS2001
* Národné priority implementácie Agendy 2030
* Národný program rozvoja životných podmienok osôb so zdravotným postihnutím na roky 2021 – 2030

Z medzinárodných dokumentov sa pri spracovaní zohľadňujú najmä:

* Transformujeme náš svet: Agenda 2030 pre trvalo udržateľný rozvoj
* Stratégiu EÚ pre udržateľný cestovný ruch (European Strategy for Sustainable Tourism),
* Európsky program pre cestovný ruch do roku 2030 (European Tourism Agenda 2030),
* Spôsob transformácie cestovného ruchu (Transition pathway for tourism) - plán opatrení na zelenú a digitálnu transformáciu a na zlepšenie odolnosti cestovného ruchu EÚ
* Rámcový dohovor o ochrane a trvalo udržateľnom rozvoji Karpát (Karpatský dohovor).
* Dohovor o právach osôb so zdravotným postihnutím (Oznámenie Ministerstva zahraničných vecí Slovenskej republiky č. 317/2010 Z. z.).

## Orgán kompetentný na jeho prijatie

Vláda Slovenskej republiky.

## Druh schvaľovacieho dokumentu

Uznesenie vlády Slovenskej republiky.

# III. Základné údaje o predpokladaných vplyvoch Strategického dokumentu na životné prostredie vrátane zdravia

## Požiadavky na vstupy

Požiadavky na vstupy spojené s realizáciou Stratégie CR vo vzťahu k životnému prostrediu súvisia najmä s opatreniami Spoločného postupu transformácie (Transition pathway for tourism), ktorý je plánom opatrení na zelenú a digitálnu transformáciu a na zlepšenie odolnosti cestovného ruchu EÚ. Tieto opatrenia majú byť implementované prostredníctvom Stratégie CR Slovenska v podobe konkrétnych aktivít aktérov v cestovnom ruchu (zainteresovaných strán) na všetkých stupňoch územnej pôsobnosti a v rámci medzisektorovej a medzirezortnej spolupráce. V oblasti životného prostredia – ochrany a rozvoja biodiverzity, riešení zmierňujúcich dopady klimatickej zmeny na návštevníkov a zdroje, ochrany vodných zdrojov, ako aj iných opatrení zelenej transformácie podnikov súvisiacich s vysokou mierou klimatickej zraniteľnosti odvetví cestovného ruchu a nízkej odolnosti regiónov.

## Údaje o výstupoch

Výstupom je strategický dokument schválený vládou Slovenskej republiky, ktorý určí strategické oblasti a ciele rozvoja cestovného ruchu Slovenska založené na prierezovom a komplexnom uplatňovaní princípov ekonomickej, sociálnej a environmentálnej udržateľnosti zároveň aj opatrenia nevyhnutné na dosiahnutie týchto cieľov.

## Údaje o priamych a nepriamych vplyvoch na životné prostredie

S rozvojom cestovného ruchu sa predpokladajú vplyvy na životné prostredie súvisiace so zvýšenou individuálnou automobilovou dopravou (preferovaným druhom dopravy prevažnej väčšiny účastníkov cestovného ruchu súvisiaci aj so zlým dopravným napojením niektorých regiónov prostriedkami verejnej osobnej dopravy), vplyv na biodiverzitu a iné zložky životného prostredia v súvislosti s rozvojom rekreačných aktivít v prírodných územiach ako aj možná degradácia kultúrneho dedičstva.

Napriek uvedenému, bude Stratégia CR formulovať aj opatrenia a aktivity s priamym pozitívnym vplyvom životné prostredie v nadväznosti na širokospektrálnu aplikáciu princípov udržateľnosti a opatrení zelenej transformácie Spoločného postupu transformácie, ktoré sú navrhnuté na dosiahnutie klimatickej neutrality v dlhodobom horizonte.

Dokument obsiahne v opatreniach zavádzanie zelených a digitálnych riešení v podnikoch cestovného ruchu (podporu zelenej, digitálnej ako aj dvojitej transformácie) aj v regiónoch so zameraním na:

* znižovanie energetickej náročnosti prevádzky zariadení cestovného ruchu
* prevencia vzniku odpadov a predchádzanie skládkovaniu odpadov
* udržateľné využívanie vodných zdrojov
* opatrenia na podporu lokálnej biodiverzity
* podpora používania miestne dodávaných surovín s nízkou environmentálnou stopou s cieľom znížiť vplyv stravovacích služieb na životné prostredie
* iné opatrenia zamerané na vytváranie podmienok pre udržateľné využívanie zdrojov v atraktívnej a dostupnej ponuke destinácií pri zohľadnení vplyvu rozvíjaných aktivít v rekreačných aj nerekreačných formách cestovného ruchu na zložky životného prostredia.
* vývoj nových modelov pre udržateľný cestovný ruch v oblasti obehovej ekonomiky, kreatívneho priemyslu a iných oblastí stratégie inteligentnej špecializácie, sociálnych inovácií a i., ktoré zvyšujú odolnosť regiónov, vrátane najmenej rozvinutých a vidieckych oblastí a iné.

## Vplyv na zdravotný stav obyvateľstva

Predpokladaný vplyv Stratégie CR Slovenska na zdravotný stav obyvateľstva krajiny je pozitívny vzhľadom na dôraz pri implementácii princípov udržateľnosti na kvalitu života obyvateľov destinácií a regiónov s rozvíjaným cestovným ruchom, vrátane udržateľnosti prírodných zdrojov. Stratégia CR má vytvoriť podmienky pre aktívne trávenie voľného času, vrátane podmienok pre športovo-rekreačné aktivity s pozitívnym vplyvom na zdravie obyvateľstva.

V súčasnosti rastú obavy účastníkov cestovného ruchu (vrátane obyvateľov v rámci domáceho cestovného ruchu) z cestovania, najmä v súvislosti s extrémnymi prejavmi počasia ako dôsledok klimatickej zmeny, na čo upozorňuje aj Európska komisia pre cestovný ruch podľa aktuálnych prieskumov. Stratégia CR bude reagovať aj na to, že destinácie by mali do väčšej miery realizovať adaptačné a zmierňujúce opatrenia, vrátane opatrení, ktoré zmierňujú dopady extrémnych prejavov počasia na zdravie účastníkov cestovného ruchu (zvýšením dostupnosti tienistých miest, investovanie do infraštruktúry odolnej voči teplu), opatrenia zamerané na rozvoj zelenej a modrej infraštruktúry a jej prvkov, ktoré okrem environmentálnej funkcie, vzťahujúcej sa k viacerým zložkám životného prostredia, majú aj estetickú funkciu a zvyšujú kvalitu prostredia pre návštevníka, zamestnanca aj domáceho obyvateľa a iné.

## Vplyvy na chránené územia [napr. navrhované chránené vtáčie územia, územia európskeho významu, európsku sústavu chránených území (Natura 2000), národné parky, chránené krajinné oblasti, chránené vodohospodárske oblasti a pod.] vrátane návrhu opatrení na ich zmiernenie

Pobyt a aktivity v prírodnej krajine sú najvyhľadávanejšou aktivitou domácich aj zahraničných návštevníkov. Rozvoj cestovného ruchu predpokladá zvýšený tlak na chránené územia. Stratégia CR bude rešpektovať rámce zachovania prírodného potenciálu, ktoré určuje Zákon č. 543/2002 Z. z. o ochrane prírody a krajiny a ďalšie nadrezortné národné aj medzinárodné dokumenty (vrátane strategických dokumentov v oblasti životného prostredia).

Zároveň dokument Stratégie CR zohľadní kontext medzinárodných odporúčaní, ktoré čoraz viac zdôrazňujú potrebu nájsť rovnováhu medzi využívaním chránených území ako zdroja príjmov pre regióny a zabezpečením ich úloh pri podpore kvalitného života obyvateľov. Tento prístup vychádza z významu zložiek životného prostredia pre zdravý a plnohodnotný život v regiónoch.

Okrem športovo-rekreačných aktivít v prírode rozvíjaných udržateľnou formou, je pre všetky aj pre menej rozvinuté regióny jednou z príležitostí aj prírodný cestovný ruch (založený na interpretácii prírodných hodnôt a pozorovaní procesov), ktorý nie je závislý od investične náročných tematických atraktivít a služieb. Stratégia bude dávať dôraz na rozvoj cestovného ruchu a športovo-rekreačných aktivít v prírode s dôrazom na udržateľnosť zdrojov a ich obnovu, ako aj manažment návštevnosti. Kvalitne nastavená ponuka produktov a regulácia pohybu návštevníkov po vyznačených trasách umožňujú efektívne riadenie ich zážitku a zároveň ochranu citlivých ekosystémov.

## Možné riziká súvisiace s uplatňovaním strategického materiálu

Nepredpokladajú sa žiadne významné riziká spojené s uplatňovaním Stratégie CRvo vzťahu k životnému prostrediu.

## Vplyvy na životné prostredie presahujúce štátne hranice

Vzhľadom na zameranie strategického dokumentu sa nepredpokladajú žiadne významné negatívne vplyvy na životné prostredie presahujúce štátne hranice.

# IV. Dotknuté subjekty

## Vymedzenie dotknutej verejnosti vrátane jej združení

Dotknutou verejnosťou sú tak všetci občania SR a subjekty, združenia a iniciatívy občanov, právnických a fyzických osôb pôsobiacich v SR, ktoré sa podieľajú na rozvoji cestovného ruchu a žijú v slovenských regiónoch.

## Zoznam dotknutých subjektov

Zoznam dotknutých ústredných orgánov štátnej správy, ktorým bude strategický dokument odoslaný v elektronickej forme:

Úrad vlády Slovenskej republiky

Ministerstvo dopravy Slovenskej republiky

Ministerstvo financií Slovenskej republiky

Ministerstvo hospodárstva Slovenskej republiky

Ministerstvo investícií, regionálneho rozvoja a informatizácie Slovenskej republiky

Ministerstvo kultúry Slovenskej republiky

Ministerstvo obrany Slovenskej republiky

Ministerstvo pôdohospodárstva a rozvoja vidieka Slovenskej republiky

Ministerstvo práce, sociálnych vecí a rodiny Slovenskej republiky

Ministerstvo spravodlivosti Slovenskej republiky

Ministerstvo školstva, výskumu, vývoja a mládeže Slovenskej republiky

Ministerstvo vnútra Slovenskej republiky

Ministerstvo zahraničných vecí a európskych záležitostí Slovenskej republiky

Ministerstvo zdravotníctva Slovenskej republiky

Ministerstvo životného prostredia Slovenskej republiky

Štatistický úrad Slovenskej republiky

Úrad pre územné plánovanie a výstavbu Slovenskej republiky

Úrad pre normalizáciu, metrológiu a skúšobníctvo Slovenskej republiky

Úrad pre reguláciu sieťových odvetví

Zoznam dotknutých orgánov, ktorým bude strategický dokument odoslaný v elektronickej forme:

Bratislavský samosprávny kraj

Trnavský samosprávny kraj

Trenčiansky samosprávny kraj

Banskobystrický samosprávny kraj

Nitriansky samosprávny kraj

Žilinský samosprávny kraj

Prešovský samosprávny kraj

Košický samosprávny kraj

Združenie miest a obcí Slovenska

Únia miest Slovenska

## Dotknuté susedné štáty

Prípravou a schválením strategického dokumentu nebudú negatívnymi vplyvmi dotknuté susedné štáty.

# V. Doplňujúce údaje

## Mapová a iná grafická dokumentácia (napr. výkres širších vzťahov v mierke primeranej charakteru a pôsobnosti strategického dokumentu)

Predkladané oznámenie neobsahuje žiadne mapové ani iné grafické dokumentácie.

## Materiály použité pri vypracovaní strategického dokumentu

Stratégia CR sa bude opierať, okrem materiálov uvedených v kap. II.7 tohto oznámenia, aj o ďalšie materiály najmä:

* Výstupy pracovnej skupiny Together for EU Tourism – T4T (E03886)/ Európska komisia
* Štatistické údaje Štatistického úradu Slovenskej republiky, Európskej komisie/EK
* Prieskumy a zisťovania Európskej komisie pre cestovný ruch, OECD, príručky a odporúčania pre politiky v cestovnom ruchu Svetovej organizácie cestovného ruchu a i.
* Medzinárodné indexy konkurencieschopnosti a udržateľnosti v cestovnom ruchu, najmä „Travel and Tourism Development Index“ publikovaný Svetovým ekonomickým fórom
* Správy o stave malého a stredného podnikania v SR a iné prieskumy SBA a Republikovej únie zamestnávateľov a i.
* Platná legislatíva upravujúca podmienky rozvoja cestovného ruchu, podnikania v cestovnom ruchu a cestovný ruch ako súčasť regionálneho rozvoja a legislatíva upravujúca iné súvisiace (dotknuté) oblasti (v oblasti životného prostredia, kultúrneho dedičstva a i.),
* Európske nariadenia a smernice reagujúce na aktuálne trendy v cestovnom ruchu (Nariadenie Európskeho parlamentu a Rady (EÚ) 2025/40 z 19. decembra 2024 o obaloch a odpade z obalov, o zmene nariadenia (EÚ) 2019/1020 a smernice (EÚ) 2019/904 a o zrušení smernice 94/62/ES (Text s významom pre EHP); Nariadenie Európskeho parlamentu a Rady (EÚ) 2024/1028 z 11. apríla 2024 o zbere a poskytovaní údajov týkajúcich sa služieb krátkodobého prenájmu ubytovania a o zmene nariadenia (EÚ) 2018/1724) a iné.
* Programové vyhlásenie vlády SR na roky 2020 – 2024
* Programové vyhlásenie na roky 2023 – 2027

# VI. Miesto a dátum vypracovania oznámenia

V Bratislave, september 2025.

# VII. Potvrdenie správnosti údajov

## Meno spracovateľa oznámenia

Ing. Štefan Adam, PhD. – Ministerstvo cestovného ruchu a športu Slovenskej republiky

## Potvrdenie správnosti údajov oznámenia podpisom oprávneného zástupcu obstarávateľa, pečiatka

......................................................................

Ing. Igor Donoval

generálny riaditeľ sekcie financovania a podpory cestovného ruchu

1. napr. v expertnej skupine EK Together for EU Tourism – T4T (E03886): Európska komisia, 2024. Together for EU Tourism – T4T (E03886). Register of Commission Expert Groups and Other Similar Entities. [online]. 2024. Dostupné na: https://ec.europa.eu/transparency/expert-groups-register/screen/expert-groups/consult?lang=en&groupID=3886 [↑](#footnote-ref-1)